**A kutatási infrastruktúra használati szabályzata**

**a BME Kémiai és Környezeti Folyamatmérnöki Tanszék**

Laboratóriumunkban a vegyipari folyamattanhoz kapcsolódó berendezések széles spektruma áll rendelkezésre labor-, és félüzemi méretben. Az elválasztás-technikai műveletek megvalósításához az alábbi főbb berendezéseket használjuk: légköri nyomáson és vákuumban üzemelő rektifikáló oszlopok szakaszos és folyamatos üzemben; polimer membránokkal működő membrán szeparátor; nagy nyomású ellenáramú fluid-folyadék extraktor; szuperkritikus extraktor; nagynyomású látóüveges fázisegyensúly mérőcella.

A kvalitatív és kvantitatív elemzésekhez használt főbb analitikai berendezések: gázkromatográf, ionkromatográf, atomabszorpciós berendezés, gammaspektrométer, nukleáris hulladékok emissziójának csökkentésére szolgáló berendezés. Laboratóriumunk mérnöki számítások, modellezések készítésével, valamint életciklus elemzéssel is foglalkozik. Ezekhez a számításokhoz az ASPEN, CHEMCAD, UNISIM és SIMAPRO programokat használjuk. A statisztikai elemzésekhez a STATISTICA szoftver áll rendelkezésre.

A tanszék teljes kutatási infrastruktúrája megtekinthető a BME Vegyészmérnöki és Biomérnöki Kar honlapján: <http://ch.bme.hu/kutatas/tanszek/kkft/kategoria/infrastruktura/>

**Nyitottság**

Műszereink szabadon elérhetőek minden BME egyetemi kutatócsoport, továbbá hazai és külföldi egyetemi/akadémiai kutatócsoport illetve ipari partnerek számára. Az infrastruktúra igénybevételéhez, kérjük, vegyék fel a kapcsolatot a Kémiai és Környezeti Folyamatmérnöki Tanszék vezetőjével (Dr. Mizsey Péter, mizsey@mail.bme.hu) vagy a kiválasztott készülék kapcsolattartójával (készülékenként megtalálható a Kar honlapján, http://ch.bme.hu/kutatas/tanszek/fkat/kategoria/infrastruktura/). A bejelentett igények alapján megszervezzük az egyes műszerek használati rendjét.

**Az igénybevétel feltételei**

Előzetes telefonos, elektronikus vagy személyes egyeztetés alapján a minták jellegének és a vizsgálni/fejleszteni kívánt paraméterek meghatározása után a szükséges berendezések kijelölhetőek szabad kapacitásuk arányának figyelembe vételével. Partner kérésére hivatalos árajánlatot állítunk ki az egyeztetett vizsgálatokról. A méréseket a megbeszéléskor egyeztetett határidőre végezzük el, melynek eredményéről hivatalos mérési jegyzőkönyvet küldünk.